Komisijos direktyva 94/39/EB
1994 m. liepos 25 d.
nustatanti pašarų konkretiems mitybos tikslams tikslinio naudojimo sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. rugsėjo 13 d. Tarybos direktyvą 93/74/EEB dėl pašarų konkretiems mitybos tikslams [1], visų pirma į jos 6 straipsnio a dalį,
kadangi Tarybos direktyva 93/74/EEB nustato konkrečiam tikslui pašarų konkretiems mitybos tikslams, sąrašą; kadangi šis sąrašas privalo nurodyti tikslią paskirtį, tai yra, konkretų mitybos tikslą, pagrindines mitybos charakteristikas, informaciją ženklinant etiketėmis ir, prireikus, specialius ženklinimo etiketėmis reikalavimus;
kadangi kai kurie mitybos tikslai šiuo metu negali būti įtraukti į tokius specifinių paskirčių sąrašus, kadangi Bendrija neturi parengusi kontrolės metodų kaloringumui maiste, skirtame naminiams gyvūnėliams šerti, nustatyti bei kontrolės metodų maistinėms skaiduloms pašaruose nustatyti; kadangi šio sąrašo sudarymas privalo būti baigtas kai tik bus patvirtinti minėti metodai;
kadangi sudarytas sąrašas prireikus gali būti keičiamas, remiantis mokslinių ir technologinių žinių raida;
kadangi šioje direktyvoje išdėstytos nuostatos yra suderintos su Pašarų nuolatinio komiteto nuomone,
PRIĖMĖ ŠIĄ DIREKTYVĄ:
1 straipsnis
Valstybės narės reikalauja, kad pašarais, skirtais konkretiems gyvūnų mitybos tikslams, kurie kaip išdėstyta tarybos Direktyvoje 93/74/EEB, būtų prekiaujama tik tuo atveju, jeigu jų speciali paskirtis yra apibūdinta šios Direktyvos Priedo B dalyje ir jeigu yra laikomasi kitų sąlygų, numatytų minėto priedo dalyje.
Be to, valstybės narės užtikrina, kad būtų laikomasi nuostatų, išdėstytų Priedo A dalyje "Bendrosios nuostatos".
2 straipsnis
Valstybės narės priima įstatymus ir kitus teisės aktus, kurie ne vėliau kaip iki 1995 m. birželio 30 d. įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda yra daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja po 20 dienų po jos paskelbimo Europos Bendrijų oficialiajame leidinyje.
Priimta Briuselyje, 1994 m. liepos 25 d.